
	1919-2019: Εκατό χρόνια

από τη Συνδιάσκεψη Ειρήνης

των Παρισίων

Επιστημονική εσπερίδα

στο Σπίτι της Κύπρου

Την Τρίτη 4 Ιουνίου 2019, λίγες εβδομάδες μετά την 104η επέτειο της Γενοκτονίας των Αρμενίων στις 24 Απριλίου 1915, πραγματοποιήθηκε στο Σπίτι της Κύπρου, στην Αθήνα, παρουσία μεγάλου ακροατηρίου, επιστημονική ημερίδα, με θέμα «1919-2019: Εκατό χρόνια από τη Συνδιάσκεψη Ειρήνης των Παρισίων», που διοργάνωσαν το Κέντρο Ελληνο-Αρμενικών Μελετών και το Σπίτι της Κύπρου.

Όπως ανέφερε ο Μορφωτικός Λειτουργός κ. Τάκης Βοΐλας, προλογίζοντας την εκδήλωση, «πολλοί Αρμένιοι, μετά τις μαζικές απελάσεις, τις σφαγές και τη Γενοκτονία που διέπραξαν οι Οθωμανοί και οι Νεότουρκοι, βρήκαν στην Κύπρο μια νέα πατρίδα, όπου ξεκίνησαν και πάλι τη ζωή τους, συμβάλλοντας σημαντικά, στην κοινωνικοοικονομική και πολιτιστική ανάπτυξη του νησιού. Η Κύπρος είναι, μάλιστα, η πρώτη χώρα στην Ευρώπη και η δεύτερη παγκοσμίως, που αναγνώρισε το φοβερό αυτό έγκλημα ζητώντας την αποκατάσταση της ιστορικής αλήθειας, τη διατήρηση της ιστορικής μνήμης και τη δικαίωση, στηρίζοντας τις προσπάθειες των Αρμενίων για παγκόσμια αναγνώριση της γενοκτονίας τους».

Κατά τον χαιρετισμό του, ο Πρόεδρος του Κέντρου Ελληνο-Αρμενικών Μελετών ενημέρωσε το ακροατήριο ότι η εσπερίδα «είναι η τρίτη μιας σειράς εκδηλώσεων που προγραμματίζονται για την περίοδο 2019-2023. Οι εκδηλώσεις αυτές είναι αφιερωμένες στα γεγονότα που έλαβαν χώρα 100 χρόνια πριν από τις παραπάνω χρονολογίες: Συνδιάσκεψη των Παρισίων, Συνθήκη Σεβρών, Μικρασιατική Εκστρατεία και Καταστροφή, Προσφυγιά, Συνθήκη Λοζάνης». Όπως επεσήμανε, «πρόθεσή μας είναι να τιμήσουμε τη μνήμη των ηρώων και των θυμάτων εκείνης της περιόδου, να εμβαθύνουμε τους δεσμούς φιλίας που συνδέουν Μικρασιάτες Έλληνες, Αρμενίους και Ασσυρίους χριστιανούς, λαούς που μοιράστηκαν τα ίδια δεινά, και να προωθήσουμε το σκεπτικό ενός ξανακοιτάγματος της ιστορίας εκείνης της περιόδου με την ψυχραιμία την οποία μας προσφέρει η εκατόχρονη απόσταση από αυτήν».
Το Συνέδριο Ειρήνης των Παρισίων εγκαινίασε μια γεμάτη ελπίδες και περιπέτειες περίοδο στην ιστορία των λαών της Εγγύς Ανατολής. Ο διαφαινόμενος διαμελισμός της Οθωμανικής Αυτοκρατορίας εκ μέρους των νικητών του Α’ Παγκοσμίου Πολέμου, δημιουργούσε στους κόλπους μιας σειράς από λαούς (Μικρασιάτες Έλληνες, Αρμενίους, Άραβες, Κούρδους) προσδοκίες για έναν ανεξάρτητο ή αυτόνομο εθνικό βίο. Η πενταετία που ακολούθησε (1919-1923) ήταν πλήρης, αποφασιστικής σημασίας για την ιστορία του ελληνικού (και του αρμενικού( λαού, γεγονότων. Η εσπερίδα είχε ως αντικείμενο εξέτασης την Οθωμανική Αυτοκρατορία και αποτελεί μια απόπειρα να προσδιοριστεί η φύση του υπό διάλυση οθωμανικού κράτους, ούτως ώστε να υπάρξει μια αρχική εκτίμηση σχετικά με το αν οι διεκδικήσεις των υποτελών λαών, που ζητούσαν να απαλλαχθούν από τον οθωμανικό ζυγό, στηρίζονταν στις περί δικαίου αντιλήψεις της Ανθρωπότητας ή συνιστούσαν τυχοδιωκτικές, ανερμάτιστες διεκδικήσεις οι οποίες υπονόμευαν την ειρήνη μεταξύ των λαών.
Στο πλαίσιο της εσπερίδας μίλησαν, ο Γραμματέας του  Κέντρου Ελληνο-Αρμενικών Μελετών, συγγραφέας κ Ιωσήφ Κασσεσιάν, με θέμα Η χωλή νομιμοποίηση, η Οθωμανική Αυτοκρατορία, οι υποτελείς της εθνότητες και η Ευρώπη, ο Αναπληρωτής Καθηγητής Ιστορίας της Οθωμανικής Αυτοκρατορίας Τμήματος Ιστορίας και Αρχαιολογίας της Φιλοσοφικής Σχολής Ε.Κ.Π.Α. κ. Παρασκευάς Κονόρτας, με θέμα Οι μη μουσουλμανικές κοινότητες και η οθωμανική εξουσία κατά την περίοδο του Τανζιμάτ: Πολιτικές, κοινωνικές και οικονομικές διαστάσεις, ο Ε.ΔΙ.Π. Τμήματος Ιστορίας και Αρχαιολογίας της Φιλοσοφικής Σχολής Ε.Κ.Π.Α. κ. Ανδρέας Αντωνόπουλος, με θέμα Ο ελληνισμός της Πόλης: Μια εθνική κοινότητα σε μια πολυεθνική αυτοκρατορία,  και ο ιστορικός, συγγραφέας κ. Βλάσσης Αγτζίδης, με θέμα Η τελική λύση: Η εκτόπιση/εξόντωση των χριστιανικών εθνών στην ύστερη Οθωμανική Αυτοκρατορία.

Την εσπερίδα και τη συζήτηση που ακολούθησε, συντόνισε ο συγγραφέας, εκδότης  δρ Λουκάς Αξελός.

